**Finančni uradi**

Številka: 0920-21648/2020-2

Datum: 9. 12. 2020

Zadeva: Hitri antigenski testi in DDV

Zaradi večjega številka vprašanj v zvezi s hitrimi antigenskimi testi in stopnjo DDV v nadaljevanju pojasnjujemo naslednje:

*Hitri antigenski testi, ki se uporabljajo v diagnostične namene in so pakirani v obliki za prodajo na drobno, v škatle, se pravilno uvrščajo v kombinirano nomenklaturo pod tarifno oznako KN 3002 15 00.*

*Od dobave teh testov se obračuna nižja, 9,5-stopnja DDV, je pa za navedene teste v obdobju od vključno 1. novembra 2020 do vključno 30. aprila 2021 možna oprostitev plačila DDV po 66. členu ZIUOPDVE, če se dobavijo upravičeni osebi za upravičene namene.*

Hitri antigenski testi se nahajajo v obliki kompleta za enkratno uporabo in so namenjeni za presejalno testiranje zdravih in okuženih oseb s SARS CoV-2.

Komplet je običajno pakiran v škatlo, skupaj z navodili za uporabo in ga sestavlja enako število:

* plastičnih posodic (epruvet) za ekstrakcijo vzorca,
* testnih ploščic z nanešenim laboratorijskim diagnostičnim reagentom, ki imajo odprtino za nanos vzorca in okenca za odčitavanje rezultata, ter
* drugega pomožnega materiala (npr. pipete, palčke za odvzem vzorca…).

Po odvzemu vzorca (bris iz nosno žrelnega predela – nazofarinksa, slina, izpljunek, blato) se le-ta ustrezno obdela in nanese na testno ploščico, kjer poteka imunokromatografska reakcija.

Po določenem času (10 – 30 minut) se v okencu za odčitavanje rezultata, v primeru pozitivne reakcije (prisotnost protiteles SARS-CoV-2) pojavi znak - lahko v obliki dveh črtic, lahko pa tudi kot barvna kombinacija.

Hitri antigenski testi, ki se uporabljajo v diagnostične namene in so pakirani v obliki za prodajo na drobno, v škatle, se pravilno uvrščajo v kombinirano nomenklaturo pod tarifno oznako KN 3002 15 00.

Prvi odstavek 41. člena Zakona o davku na dodano vrednost – ZDDV-1 (Uradni list RS, št.13/11 – UPB3, 18/11, 78/11, 38/12, 83/12, 86/14, 90/15, 77/18, 59/19 in 72/19) določa, da se DDV obračunava in plačuje po splošni, 22-odstotni stopnji od davčne osnove in je enaka za dobavo blaga in storitev. Nadalje je v drugem odstavku istega člena tega zakona navedeno, da se ne glede na prvi odstavek tega člena DDV obračunava in plačuje po nižji, 9,5-odstotni stopnji od davčne osnove za dobave blaga in storitev iz Priloge I, in po posebni nižji, 5-odstotni stopnji od davčne osnove za dobave blaga in storitev iz Priloge IV, ki sta obe prilogi tega zakona in njegov sestavni del.

V skladu s 3. točko Priloge I k ZDDV-1 se nižja stopnja DDV uporablja za zdravila, ki se uporabljajo za zdravljenje in preprečevanje bolezni v humani in veterinarski medicini, vključno z izdelki za nadzorovanje rojstev in z izdelki za higiensko zaščito.

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10,110/10, 82/11, 106/11, 102/12, 54/13, 85/14, 95/14, 36/16, 45/16, 86/16, 50/17, 84/18 in 77/19) v 49. členu določa, za katere izdelke iz 3. točke Priloge I k ZDDV-1 se uporabi nižja stopnja DDV. Pravilnik v tretji alineji prvega odstavka 49. člena, da se med izdelke iz 3. točke Priloge I k ZDDV-1 uvrščajo diagnostični reagenti iz tarifne oznake 3002.

Iz navedenega izhaja, da se za diagnostične reagente - hitre antigenske teste, ki se uporabljajo v diagnostične namene in so pakirani v obliki za prodajo na drobno, v škatle, ki se uvrščajo v kombinirano nomenklaturo pod tarifno oznako KN 3002 15 00, obračuna nižja, 9,5-odstotna stopnja DDV.

Zakon o interventnih ukrepih za omilitve posledic drugega vala epidemije COVID-19 - [ZIUOPDVE](http://www.pisrs.si/Pis.web/pregledPredpisa?id=ZAKO8272) (Uradni list št. 175/20) v prvem odstavku 66. člena določa kumulativne pogoje, ki jih morajo izpolnjevati dobave, da so oproščene plačila DDV, s pravico do odbitka DDV.

Odgovori na vprašanja glede oprostitev DDV od pridobitve in dobave zaščitne opreme na ozemlju Slovenije so objavljeni na spletni strani Finančne uprave Republike Slovenije v dokumentu [Novice ter pogosta vprašanja in odgovori v zvezi z ukrepi PKP6 na davčnem področju](https://www.fu.gov.si/drugo/novice_ter_pogosta_vprasanja_in_odgovori_v_zvezi_z_ukrepi_pkp6_na_davcnem_podrocju/) v delu z naslovom Oprostitve plačila DDV od pridobitev in dobav zaščitne in medicinske opreme po ZIUOPDVE.

Za obravnavane hitre antigenske teste se lahko v obdobju od vključno 1. novembra 2020 do vključno 30. aprila 2021 uveljavlja oprostitev plačila DDV po 66. členu ZIUOPDVE, če bodo dobavljeni upravičeni osebi za upravičene namene.